
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om indgåelse på Den Europæiske Unions vegne af aftalen mellem Den Europæiske Union og Island om overførsel af passagerlisteoplysninger (PNR-oplysninger) med henblik på at forebygge, opdage, efterforske og retsforfølge terrorhandlinger og grov kriminalitet
(11283/2025 – C10‑0278/2025 – 2025/0156(NLE))
(Godkendelse)
Europa-Parlamentet,
–	der henviser til udkast til Rådets afgørelse (11283/2025),
–	der henviser til aftalen mellem Den Europæiske Union og Island om overførsel af passagerlisteoplysninger (PNR-oplysninger) med henblik på at forebygge, opdage, efterforske og retsforfølge terrorhandlinger og grov kriminalitet (11284/2025),
–	der henviser til den anmodning om godkendelse, som Rådet har forelagt, jf. artikel 16, stk. 2, artikel 87, stk. 2, litra a), og artikel 218, stk. 6, andet afsnit, litra a), i traktaten om Den Europæiske Unions funktionsmåde (C10‑0278/2025),
–	der henviser til forretningsordenens artikel 107, stk. 1, og stk. 4, og artikel 117, stk. 7,
–	der henviser til henstilling fra Udvalget om Borgernes Rettigheder og Retlige og Indre Anliggender (A10‑0000/2026),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og Islands regering og parlament.

Indgåelsen af aftalen mellem Den Europæiske Union og Island om overførsel af passagerlisteoplysninger (PNR-oplysninger) med henblik på at forebygge, opdage, efterforske og retsforfølge terrorhandlinger og grov kriminalitet udgør et vigtigt skridt i retning af at styrke det internationale samarbejde om bekæmpelse af terrorisme og grov grænseoverskridende kriminalitet. 
PNR-aftalen med Island vil gøre det muligt at overføre passageroplysninger, der er indsamlet af luftfartsselskaber, til de nationale myndigheder med henblik på sikkerhed. Det er vigtigt, fordi disse oplysninger kan give myndighederne vigtige elementer, der gør det muligt for dem at opdage mistænkelige rejsemønstre og finde frem til kriminelles og terroristers medskyldige, navnlig dem, der hidtil har været ukendte for de retshåndhævende myndigheder. Dette vil ikke blot føre til opdagelse af terrorisme og andre former for grov kriminalitet såsom narkotikarelaterede lovovertrædelser, menneskehandel og seksuel udnyttelse af børn, men også bidrage til at forhindre, at sådanne forbrydelser begås. Behandlingen af PNR-oplysninger har vist sig at være et effektivt redskab til at styrke sikkerheden i Schengenområdet ved at bidrage til afsløring af kriminalitet ved de ydre grænser og sætte medlemsstaterne i stand til at anvende en risikobaseret, datadrevet tilgang inden for Schengenområdet.
Det er værd at understrege, at aftalen afspejler en nøje balance mellem sikkerhedsbehov og beskyttelse af privatlivets fred. Den fastsætter klare regler for behandling, lagring, anvendelse og opbevaring af PNR-oplysninger. Der er indført strenge sikkerhedsforanstaltninger for at sikre, at data udelukkende anvendes til specifikke formål, kun opbevares i begrænsede perioder og beskyttes mod misbrug eller uautoriseret adgang. Tilsynsmekanismer og klageadgang for enkeltpersoner styrker gennemsigtigheden og ansvarligheden yderligere. Dette er blevet bekræftet af Den Europæiske Tilsynsførende for Databeskyttelse, som afgav en positiv udtalelse, hvori det konkluderes, at aftalen indeholder de nødvendige garantier for, at den er forenelig med EU's retlige ramme for databeskyttelse. 
Det kan konkluderes, at PNR-aftalen med Island viser en fælles erkendelse af, at moderne sikkerhedsudfordringer kræver koordinerede, grænseoverskridende løsninger. Ved at kombinere øget informationsudveksling med solide databeskyttelsesgarantier bidrager aftalen til sikrere internationale rejser, samtidig med at retsstatsprincippet og de grundlæggende rettigheder opretholdes.
En styrkelse af det internationale samarbejde inden for retshåndhævelse, navnlig gennem effektiv og rettidig informationsudveksling, er afgørende for at reagere på de komplekse og skiftende trusler fra terrorisme og grov grænseoverskridende kriminalitet og dermed forbedre borgernes sikkerhed. Det er derfor vigtigt, at Europa-Parlamentet godkender, at Rådet indgår denne aftale.

Ordføreren erklærer på eget ansvar, at han ikke i sin betænkning har medtaget input fra interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:1], eller fra repræsentanter for offentlige myndigheder i tredjelande, herunder deres diplomatiske missioner og ambassader, som i henhold til artikel 8 i bilag I til forretningsordenen skal angives i dette bilag. [1:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

